Azteca-stadion

Die Azteca-stadion (Spaans: Estadio Azteca) (amptelik bekend as Estadio Banorte om borgskapsredes) is ’n sokkerstadion geleë in die stadsdeel Coyoacán in Meksikostad. Dit is die amptelike tuiste van die sokkerspan Club América, asook van die Meksikaanse nasionale span. Die stadion lê op ’n hoogte van 2 200 m bo seespeil. Met ’n kapasiteit van 87 523 is dit die grootste stadion in Latyns-Amerika en die agtste-grootste sokkerstadion ter wêreld.

Die stadion word beskou as een van die bekendste en mees ikoniese sokkerstadions ter wêreld, en is die eerste wat twee Wêreldbeker-eindstryde aangebied het: die 1970-eindstryd, waar Brasilië Italië met 4–1 geklop het, en die 1986-eindstryd, waar Argentinië Wes-Duitsland met 3–2 verslaan het. Dit was ook die plek van die beroemde kwart-eindstryd in 1986 tussen Argentinië en Engeland waarin Diego Maradona beide die “Hand van God”-doel en die “Doel van die Eeu” aangeteken het. Die Azteca-stadion is die enigste sokkerstadion in die wêreld waar Pelé (1970) en Diego Maradona (1986) die Wêreldbeker gewen het.

Die stadion het ook die “Wedstryd van die Eeu” gehuisves toe Italië Wes-Duitsland met 4–3 in ekstra tyd geklop het in een van die 1970-halfeindstryde. Verder was dit die hoofstadion vir die sokkertoernooi van die Somerolimpiade in 1968 en die Vroue-Wêreldbeker 1971, waar die eindstryd tussen Denemarke en Meksiko beslis is voor 115 000 toeskouers, wat ’n toeskourerekord vir ’n vrouesokkerwedstryd is. 

Die stadion is gereed om wedstryde tydens die  2026 FIFA Wêreldbeker aan te bied, insluitend die openingswedstryd, wat dit die eerste stadion maak wat drie uitgawes van die Wêreldbeker aanbied.

Daarbenewens bied die National Football League (NFL) jaarliks een Amerikaanse voetbal-wedstryd by die stadion aan as deel van sy International Series.

 Verwysings 

Kategorie:Sokkerstadions in Meksiko
Kategorie:Meksikostad
Kategorie:FIFA Wêreldbekerstadions